વિચિત્ર પ્રકારની અનિશ્ચિતતા ફરી વળી હતી. અહીં શા માટે આવ્યો ? પંદર દિવસ પહેલાં વહેલી સવારે શોભાનો ફોન આવ્યો હતો. એની નવાઈ નહોતી. એ ગમે ત્યારે ફોન કરી શકે. ધાર્યું ન હોય ત્યારે એનો ફોન આવી જતો. વાત તો શું હોય, હલ્લો જેવું. એક જ પ્રકારના સવાલ… શું ચાલે છે ? અમદાવાદમાં જ છે ? છેલ્લા છ મહિનાથી એના ફોન વધી ગયા હતા. ફોન રાતે દોઢ-બે વાગે પણ આવે. અવાજ શાંત હોય, છતાં દર વખતે મને એમાંથી ઉતાવળ સંભળાતી. બસ, થયું, તને ફોન કરું, ઊંઘી ગયો હતો ? કોન્ટેક લિસ્ટ જોતી હતી, તારું નામ દેખાયું, ફોન જોડી દીધો. ક્યારેક કોઈ સંદર્ભ વિના જ બોલવા લાગતી… વાંચતી હતી, એક સારું વાક્ય આવ્યું. થયું, તારી સાથે શેર કરું. મોટા ભાગે એ જ બોલતી, પછી અચાનક ફોન પૂરો કરી દેતી.